בית לנקסטר (מבנה)

בית לנקסטר (באנגלית: Lancaster House) הוא מבנה היסטורי בלונדון, הממוקם בסמוך לארמון בקינגהאם. המבנה מנוהל ומתופעל על ידי משרד החוץ, חבר העמים והפיתוח של הממלכה המאוחדת, ומשמש כמרכז לאירועים רשמיים וממשלתיים.

 היסטוריה 
בית לנקסטר נבנה בשנת 1825 בהזמנת פרדריק, דוכס יורק, ונקרא בתחילה בית יורק (York House). במהלך המאה ה-19 שימש המבנה כמרכז לפעילות חברתית ופוליטית.

לאחר מותו של הדוכס, נרכשה החכירה על ידי ג'ורג', המרקיז של סטפורד (לימים הדוכס הראשון של סאת'רלנד), ומשפחתו התגוררה בבית בין השנים 1829 ל-1913. בני משפחת סאת'רלנד, שהחזיקו בעמדות ליברליות ותמכו באמנויות, אירחו בביתם אישים בולטים כגון לורד שפטסברי, הרפורמטור החברתי, הסופרת האמריקאית הלוחמת בעבדות הארייט ביצ'ר סטואו, ומנהיג התנועה הלאומית האיטלקית ג'וזפה גריבלדי.

עיצוב הפנים של המבנה, ברובו בסגנון לואי ה-14, נחשב למשמעותי והשפיע על אופנת עיצוב חדרי הקבלה בלונדון במשך קרוב למאה שנה. הבית שימש רקע מרהיב לאוסף האמנות המרשים של משפחת סאת'רלנד, שחלקים ממנו מוצגים בו עד היום.

בשנת 1913, לורד לוורהולם רכש את החכירה בשם האומה, ושמו של המבנה שונה מסטפורד האוס לבית לנקסטר. המבנה שימש בעבר כמקום משכנו של מוזיאון לונדון, וכיום הוא משמש לאירוח ממשלתי רשמי. כיום, בית לנקסטר מארח אירועים רשמיים, פסגות בינלאומיות ומפגשים דיפלומטיים. בנוסף, הוא משמש לעיתים קרובות לצילומי סרטים וסדרות טלוויזיה, ביניהם אוצר לאומי: ספר הסודות של דיסני, Churchill at War (הפקת BBC/HBO), שרלוק הולמס: משחק הצללים, נאום המלך, ו-הכתר של נטפליקס.

 חדרים 
ממוזער|186x186 פיקסלים|היכל הכניסה וגרם המדרגות הגדול

 היכל הכניסה וגרם המדרגות הגדול 
בעת הכניסה לבית לנקסטר דרך הפורטיקו, נפתח ההיכל וחושף גרם מדרגות רחב ידיים, שנבנה בהשראת ארמון ורסאי. גרם המדרגות והמעקה המעוטר בסגנון הרוקוקו הם חלק מתכנונו המקורי של האדריכל בנג'מין וייאט. הסקיילייט הגדול והגוונים הזוהרים של קירות ההיכל הם תוספות מאוחרות יותר שתוכננו על ידי האדריכל צ'ארלס בארי. בארי השתמש בטכניקת Scagliola – עיסה צבעונית המכילה שברי מינרלים – כדי לדמות שיש על הקירות ועמודים המזכירים גרניט.

 הגלריה הארוכה 
הגלריה הארוכה (The Long Gallery) יכולה להכיל עד 200 אנשים בסידור תיאטרון, 150 אורחים בארוחת ערב רשמית, או שולחן כנסים עבור 60 משתתפים, עם אפשרות ל-120 מושבים נוספים לצידו. הגלריה הארוכה משמשת לעיתים קרובות כאולם מרכזי לאירועים גדולים, טקסי פתיחה וסגירה, וקבלות פנים של עד 350 אורחים. הגלריה, שאורכה למעלה מ-35 מטרים, ממוקמת בצידו המזרחי של הבית. עם 18 חלונות גדולים וסקיילייט מקושט, האולם מוצף באור טבעי.

ביוני 1953, וינסטון צ'רצ'יל ערך בגלריה זו את ארוחת ההכתרה של המלכה אליזבת השנייה. בשנים האחרונות, שימשה הגלריה כמקום לכנסים בינלאומיים, קבלות פנים, תצוגות אופנה וצילומי סרטים. תקרת החדר, שעוצבה על ידי האמן האיטלקי גוארצ'ינו (Guercino), מציגה את הקדוש כריסוגונוס נישא לשמיים על ידי מלאכים. אח החדר מעוטר בפרטי ברונזה מוזהבת שהובאו מצרפת, ומדף האח נתמך על ידי דמויות אלגוריות מוזהבות של אדריכלות וציור. בקצה הגלריה נמצא חדר המתנה (Anteroom) המעוטר בציורו של האמן זלוטי (Zelotti), "קופידון מקבל תפוח מהחסדיות". דלתות החדר מעוטרות במונוגרמת משפחת סאת'רלנד.
ממוזער|פסגת לונדון 2025 בנושא אוקראינה,"Securing Our Future London Summit", מרץ 2025

 חדר המוזיקה 
חדר המוזיקה (The Music Room) יכול להכיל שולחן ישיבות ל-36 משתתפים או 100 אורחים בסידור תיאטרון. כמו כן, ניתן לערוך בו ארוחות צהריים או ערב עבור 76 אורחים. החדר כולל חלונות הפונים למרפסת המשקיפה על Stable Yard ואלמנטים קלאסיים כגון עמודים קורינתיים. הוא משמש לאירועים רשמיים, מסיבות עיתונאים או ארוחות ערב חגיגיות. החדר משקף את ההיסטוריה המוזיקלית של הבית, אשר במהלך המאה ה-19 אירח רבים מגדולי המוזיקאים של התקופה. בשנת 1848 ניגן פרדריק שופן בפני המלכה ויקטוריה והנסיך אלברט בחדר זה ואף העניק שיעורים פרטיים לליידי קונסטנס, בת משפחת סאת'רלנד.

 חדר האירוח הרשמי 
חדר האירוח הרשמי (The State Drawing Room) משמש למגוון רחב של אירועים ויכול להכיל 40 משתתפים סביב שולחן ישיבות, 34 אורחים בארוחת צהריים או ערב, ועד 120 אורחים בקבלת פנים. בחדר זה נחתם בשנת 1954 אמנת לנקסטר האוס, תחת התקרה המקושטת בעיטורים עשירים. החדר פונה לפארק סנט ג'יימס, ובין חלונותיו ניצבים פמוטים המעוטרים בדמויות מלאכים. קירותיו מעוטרים בצלצולי פעמון קריסטל אשר שימשו את משרתיו של הבית בתקופה בה אויש בצוות גדול.

 החדר הירוק 
החדר הירוק (The Green Room) משמש כחדר אוכל לעד 20 אורחים, או כחדר תדרוכים עיתונאיים בסידור של 28 מושבים. לעיתים נעשה בו שימוש כחדר עבודה פרטי עבור שרים במהלך כנסים בינלאומיים.

תקרת החדר מעוטרת בציור של מערכת השמש הכוללת את כל סימני גלגל המזלות. אח החדר מגולפת עם דמויות המסמלות את עונות השנה קיץ וחורף, אשר, לפי המסורת, מייצגות שניים מילדיה הרבים של הדוכסית. הריהוט המקורי של החדר, המתוארך לשנות ה-20 של המאה ה-19, נשמר במצבו המקורי.
ממוזער|187x187 פיקסלים|חדר האוכל הרשמי

 חדר האוכל הרשמי 
חדר האוכל הרשמי (The State Dining Room) הוא החדר הבולט ביותר בסגנון "צרפתי עתיק" בבית. בעבר שימש כחדר האירוח של משפחת סאת'רלנד, והוא מציע נוף פנורמי לעבר The Mall ופארק סנט ג'יימס.

שעון המוצב על שולחן בצידו המערבי של החדר מיוחס לנפוליאון, מתקופתו כקונסול הראשון של צרפת.

 החדר המוזהב 
לפני שהועבר מוזיאון לונדון לארמון קנזינגטון, שימש החדר המוזהב (The Gold Room) כביתם של אוצרות Cheapside Hoard, אוסף תכשיטים מתקופת אליזבת הראשונה.

בחדר זה נותרו פריטים מקוריים רבים המעידים על עושרו, בהם נברשת מתקופת המאה ה-19 ושעון עתיק מתוצרת האמן ת'וילייר מפריז (Thuillier).

 חדר הנשרים 
חדר הנשרים (The Eagle Room) נקרא כך בשל שני פסלי נשרים הנמצאים בו. במקור, האדנים הללו היוו בסיס לשולחן מראות גדול אשר אבד עם השנים. עם זאת, לא קיימים תיעוד או הסבר מדוע הוצבו הנשרים בחדר.

 קישורים חיצוניים 


 הערות שוליים 

קטגוריה:לונדון: בנייני ממשל
קטגוריה:וסטמינסטר: מבנים